Muutettu ehdotus: EUROOPAN PARLAMENTIN JA NEUVOSTON ASETUS meriturvallisuutta ja alusten aiheuttaman pilaantumisen ehkäisemistä käsittelevän komitean perustamisesta sekä meriturvallisuutta ja alusten aiheuttaman pilaantumisen ehkäisemistä koskevien asetusten muuttamisesta

(komission esittämä)

PERUSTELUT

Euroopan parlamentti hyväksyi 13. helmikuuta 2001 pitämässään täysistunnossa ehdotuksen Euroopan parlamentin ja neuvoston asetukseksi meriturvallisuuskomitean perustamisesta sekä meriturvallisuutta ja alusten aiheuttaman pilaantumisen ehkäisemistä koskevien asetusten muuttamisesta, johon se ehdotti 12 tarkistusta, ja ehdotuksen Euroopan parlamentin ja neuvoston direktiiviksi meriturvallisuutta ja alusten aiheuttaman pilaantumisen ehkäisemistä koskevien direktiivien muuttamisesta.

Komissio suhtautuu myönteisesti suurimpaan osaan Euroopan parlamentin ehdottamista tarkistuksista, joiden tavoitteisiin komissio suurelta osin yhtyy.

Komissio hyväksyy seuraavat tarkistukset, joiden sanamuotoa on kuitenkin joissain tapauksissa muutettava:

* Tarkistukset, joiden tarkoituksena on korostaa, että asetusehdotuksella perustettavan komitean tehtävät liittyvät meriturvallisuuden lisäksi myös alusten aiheuttaman pilaantumisen ehkäisemiseen, meriympäristön suojelemiseen sekä alusten asumis- ja työskentelyolosuhteisiin. Komissio voi hyväksyä tämän osittain, sillä osa yhteisön tämän alan lainsäädännöstä koskee todellakin alusten aiheuttaman pilaantumisen ehkäisemistä ja alusten asumis- ja työskentelyolosuhteita. Sitä vastoin meriympäristön suojeleminen on ympäristölainsäädäntöä, johon kuuluu esimerkiksi maalta peräisin oleva pilaantuminen, eikä se kuulu merikuljetusten turvallisuutta koskevan lainsäädännön soveltamisalaan. Tämä on ainoa asia, jota komissio ei ole hyväksynyt. Komissio on lisännyt komitean nimeen tehtävän, joka liittyy alusten aiheuttaman pilaantumisen ehkäisemiseen. Tekstin luettavuuden ja selkeyden vuoksi meriturvallisuutta ja alusten aiheuttaman pilaantumisen ehkäisemistä käsittelevästä komiteasta käytetään nimeä "COSS-komitea".

* Tarkistukset, joissa korostetaan Euroopan parlamentin roolia sääntelymenettelyssä. Tarkistuksissa ehdotettua sanamuotoa on kuitenkin mukautettava voimassa oleviin ja toimielinten välillä komiteamenettelyn alalla hyväksyttyihin standardimuotoiluihin.

* Tarkistus, jonka tarkoituksena on täsmentää, että 4 artiklassa säädetyn vaatimustenmukaisuuden tarkastusmenettelyn kautta tehtävä lainsäädännön muutos on mahdollinen ainoastaan, jos komissio tai jokin jäsenvaltio varmentaa, että turvallisuus saattaa vaarantua tai saattaa esiintyä ristiriita meriturvallisuutta koskevan yhteisön lainsäädännön kanssa. Tarkistuksen tavoitteena on lähinnä täsmentää, missä olosuhteissa vaatimustenmukaisuuden tarkastusmenettely käynnistetään (toisin sanoen vaaran on todettu olevan olemassa). Komissio katsoo, että täsmennyksestä voi olla hyötyä, mutta ehdottaa sen selventämistä ja tarkentamista. Komissio ehdottaa 1 kohdan toisen alakohdan säilyttämistä muutetussa ehdotuksessa sellaisena kuin se esiintyy komission alkuperäisessä ehdotuksessa, mutta haluaa lisätä 1 kohtaan kolmannen alakohdan, jossa täsmennetään, että vaatimustenmukaisuuden tarkastusmenettelyn käynnistää komissio omasta aloitteestaan, mahdollisesti jäsenvaltion pyynnöstä.

Komissio haluaa ottaa huomioon myös uudet tekijät, jotka ovat ilmenneet komission alkuperäisten ehdotusten antamisen jälkeen. Erika-onnettomuuden jälkeen komissio on antanut useita lainsäädäntöehdotuksia, joista erityistä huomiota ansaitsee 6. joulukuuta 2000 annettu ehdotus asetukseksi Euroopan meriturvallisuusviraston perustamisesta. Meriturvallisuusvirasto poikkeaa täysin tässä ehdotuksessa mainitusta meriturvallisuuskomiteasta, mutta Euroopan parlamentissa, neuvostossa ja muissa yhteyksissä (kuten talous- ja sosiaalikomiteassa ja alueiden komiteassa) käydyissä keskusteluissa on käynyt ilmi, että meriturvallisuuskomitean ja meriturvallisuusviraston tehtävien välinen ero ei ole lainkaan selvä. Tämä käy ilmi sosiaali- ja talouskomitean 28. helmikuuta ja 1. maaliskuuta 2001 antamista lausunnoista, joissa todetaan, että "on tarpeen määritellä selkeästi Euroopan meriturvallisuusviraston tehtävä ja vastuualat, jotta voidaan välttää sen ja meriturvallisuuskomitean roolien mahdollinen sekaantuminen tai kaksinkertainen työ".

Tämän perusteella komissio ehdottaa alkuperäiseen ehdotukseensa muutoksia, joiden avulla selkeytetään meriturvallisuutta ja alusten aiheuttaman pilaantumisen ehkäisemistä käsittelevän komitean tehtäviä. Tämä tarkoittaa erityisesti tarvittavien tarkennusten tekemistä tekstiin sen selventämiseksi, että komitea toimii ainoastaan perustamissopimuksen nojalla komissiolle siirretyn täytäntöönpanovallan puitteissa eikä sen toimivaltaa laajenneta käsiteltävänä olevalla ehdotuksella. Tehtävät muutokset koskevat lähinnä 2 artiklaa, jossa vahvistetaan määritelmät, ja 4 artiklaa, jossa käsitellään vaatimustenmukaisuuden tarkastusmenettelyä. Jälkimmäisen säännöksen soveltamisalasta ja sen yhteensopivuudesta voimassa olevien toimielinten välisten sääntöjen kanssa on esitetty paljon. Muutokset ovat seuraavat:

- Tehdään selväksi, että COSS-komitealla on toimivaltaa ainoastaan aloilla, jotka kuuluvat jo komitologiaan olemassa olevan lainsäädännön perusteella, ja ettei olemassa olevien komiteoiden toimivaltaa laajenneta. COSS-komitean toimivaltaan kuuluvat ainoastaan sellaiset kansainväliset yleissopimukset, jotka kuuluvat nimenomaisesti voimassa olevien direktiivien tai asetusten soveltamisalaan. Komissio ei näin ollen voi käynnistää komiteamenettelyä eikä varsinkaan vaatimustenmukaisuuden tarkastusmenettelyä minkään sellaisten kansainvälisten sopimusten nojalla, jotka eivät kuulu voimassa olevien asetusten tai direktiivien soveltamisalaan.

- Vaatimustenmukaisuuden tarkastusmenettelyn ainoana tavoitteena on antaa Euroopan yhteisölle mahdollisuus toimia nopeasti ja tehokkaasti - noudattaen yhteisöoikeuden ensisijaisuusperiaatetta - sellaisessa harvinaisessa poikkeustapauksessa, jossa ilmenee ristiriita hyväksymismenettelyssä parhaillaan olevan kansainvälisen oikeudellisen asiakirjan ja kyseisen kansainvälisen oikeudellisen asiakirjan olemassa olevan version soveltamista koskevan yhteisön direktiivin tai asetuksen välillä muutoksen (erityisesti kuusi kuukautta kestävän hiljaisen hyväksymisen ajanjakson aikana).

Muutetussa ehdotuksessa otetaan huomioon viimeaikainen kehitys.

* Euroopan parlamentti ja neuvosto ovat antaneet kaksi asiaan liittyvää direktiiviä:

- Euroopan parlamentin ja neuvoston direktiivi 2000/59/EY, annettu 27 päivänä marraskuuta 2000, aluksella syntyvän jätteen ja lastijäämien vastaanottolaitteista satamissa

- Euroopan parlamentin ja neuvoston direktiivi 2001/25/EY, annettu 4 päivänä huhtikuuta 2001, merenkulkijoiden vähimmäiskoulutuksesta

* On tarpeen korjata laivavarusteista annetussa direktiivissä 96/98/EY ilmennyt puute, joka on tuotu komission tietoon mainitulla direktiivillä perustetun komitean vastikään pidetyssä kokouksessa. Direktiivin 96/98/EY 17 artiklan nykyisen sanamuodon mukaan komiteamenettelyn puitteissa toteutettavat toimenpiteet eivät salli liitteen A.I ajantasaistamista liitteessä lueteltuihin tietyntyyppisiin laivavarusteihin sovellettavien vaatimustenmukaisuuden arviointimoduulien osalta. Komissio ehdottaakin 17 artiklan muuttamista niin, että direktiivin 96/98/EY A.I liitteeseen voidaan tehdä tarvittavat muutokset sääntelymenettelyä noudattaen.

Edellä olevan perusteella komissio muuttaa ehdotustaan perustamissopimuksen 250 artiklan 2 kohdan nojalla.

2000/0236 (COD)

Muutettu ehdotus: EUROOPAN PARLAMENTIN JA NEUVOSTON ASETUS meriturvallisuutta ja alusten aiheuttaman pilaantumisen ehkäisemistä käsittelevän komitean perustamisesta sekä meriturvallisuutta ja alusten aiheuttaman pilaantumisen ehkäisemistä koskevien asetusten muuttamisesta

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 80 artiklan 2 kohdan,

ottavat huomioon komission ehdotuksen [1],

[1] EYVL C .

ottavat huomioon talous- ja sosiaalikomitean lausunnon [2],

[2] EYVL C .

ottavat huomioon alueiden komitean lausunnon [3],

[3] EYVL C .

noudattavat perustamissopimuksen 251 artiklassa määrättyä menettelyä [4],

[4] EYVL C .

sekä katsovat seuraavaa:

1) Voimassa olevien meriturvallisuusalan asetusten ja direktiivien täytäntöönpanotoimenpiteistä päätetään noudattaen sääntelymenettelyä, jonka mukaan käytetään neuvoston direktiivillä 93/75/ETY [5] perustettua komiteaa tai tietyissä tapauksissa ad hoc -komiteaa. Näihin komiteoihin sovelletaan menettelystä komissiolle siirrettyä täytäntöönpanovaltaa käytettäessä 13 päivänä heinäkuuta 1987 tehdyllä neuvoston päätöksellä 87/373/ETY [6] annettuja sääntöjä.

[5] EYVL L 247, 5.10.1993, s. 19. Direktiivi sellaisena kuin se on viimeksi muutettuna direktiivillä 98/74/EY (EYVL L 276, 13.10.1998, s. 7).

[6] EYVL L 197, 18.7.1987, s. 3.

2) Yhteisestä meriturvallisuuspolitiikasta 8 päivänä kesäkuuta 1993 antamallaan päätöslauselmalla neuvosto hyväksyi periaatteessa meriturvallisuutta ja alusten aiheuttamaa pilaantumisen ehkäisemistä käsittelevän komitean (COSS-komitea), perustamisen ja pyysi komissiota esittämään asiaa koskevan ehdotuksen.

3) COSS-komitean tarkoituksena on hoitaa keskitetysti meriturvallisuutta, alusten aiheuttaman pilaantumisen ehkäisemistä ja alusten asumis- ja työskentelyolosuhteita koskevan yhteisön lainsäädännön nojalla perustettujen komiteoiden tehtävät sekä avustaa komissiota ja toimia sen neuvonantajana kaikissa meriturvallisuuteen sekä merenkulusta aiheutuvan ympäristön pilaantumisen ehkäisemiseen tai rajoittamiseen liittyvissä kysymyksissä.

4) Neuvoston 8 päivänä kesäkuuta 1993 antaman päätöslauselman mukaisesti on aiheellista perustaa meriturvallisuutta ja alusten aiheuttamaa pilaantumisen ehkäisemistä käsittelevä komitea ja antaa sen hoidettavaksi tehtävät, jotka aiemmin kuuluivat meriturvallisuutta, alusten aiheuttaman pilaantumisen ehkäisemistä ja alusten asumis- ja työskentelyolosuhteita koskevan yhteisön nykyisen lainsäädännön nojalla perustetuille komiteoille. Kaikessa uudessa yhteisön meriturvallisuusalan lainsäädännössä olisi myös aiheellista säätää näin perustetun komitean käyttämisestä.

5) Päätös 87/373/ETY on korvattu menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyllä neuvoston päätöksellä 1999/468/EY [7]. Päätöksen 1999/468/EY tarkoituksena on määritellä, mitä komiteamenettelyä milloinkin sovelletaan, sekä huolehtia siitä, että Euroopan parlamentti ja yleisö saavat paremmin tietoa komiteoiden työskentelystä.

[7] EYVL L 184, 17.7.1999, s. 23.

6) Tämän vuoksi COSS-komiteaan on syytä soveltaa päätöksen 1999/468/ETY asiaa koskevia säännöksiä. Koska voimassa olevan meriturvallisuutta, alusten aiheuttaman pilaantumisen ehkäisemistä ja alusten asumis- ja työskentelyolosuhteita koskevan lainsäädännön täytäntöönpanon edellyttämät toimenpiteet ovat päätöksen 1999/468/ETY 2 artiklassa tarkoitettuja laajakantoisia toimenpiteitä, näistä toimenpiteistä on päätettävä noudattaen mainitun päätöksen 5 artiklassa tarkoitettua sääntelymenettelyä ja mainitun päätöksen 7 artiklan 3 kohdan ja 8 artiklan säännöksiä, joissa määritellään Euroopan parlamentin asema. Jotta COSS-komitea voi toimia kiireellisissä tapauksissa, on aiheellista vahvistaa päätöksen 1999/468/EY 5 artiklan 6 kohdassa säädetty määräaika yhdeksi kuukaudeksi.

7) On myös aiheellista muuttaa meriturvallisuutta, alusten aiheuttaman pilaantumisen ehkäisemistä ja alusten asumis- ja työskentelyolosuhteita koskevaa nykyistä lainsäädäntöä siten, että direktiivillä 93/75/ETY perustettu komitea tai tapauksesta riippuen asiaa koskevan lainsäädännön nojalla perustettu ad hoc -komitea korvataan COSS-komitealla. Tällä asetuksella on erityisesti muutettava neuvoston asetuksen (ETY) N:o 613/91 [8], (EY) N:o 2978/94 [9] ja (EY) N:o 3051/95 [10] asiaa koskevia säännöksiä siten, että niissä säädetään COSS-komiteasta sekä päätöksen 1999/468/ETY 5 artiklassa tarkoitetusta sääntelymenettelystä.

[8] EYVL L 68, 15.3.1991, s. 1.

[9] EYVL L 319, 12.12.1994, s. 1.

[10] EYVL L 320, 30.12.1995, s. 14. Asetus sellaisena kuin se on muutettuna asetuksella (EY) N:o 179/98, 23.1.1998, s. 35.

8) mMeriturvallisuutta, alusten aiheuttaman pilaantumisen ehkäisemistä ja alusten asumis- ja työskentelyolosuhteita koskeva yhteisön nykyinen lainsäädäntö perustuu niiden kansainvälisten yleissopimusten, säännöstöjen ja päätöslauselmien sääntöjen soveltamiseen, jotka ovat voimassa kyseessä olevan yhteisön säädöksen antamispäivänä tai tässä säädöksessä ilmoitettuna päivänä. Tästä johtuen jäsenvaltiot eivät voi soveltaa näihin kansainvälisiin oikeudellisiin asiakirjoihin myöhemmin tehtyjä muutoksia, ennen kuin yhteisön direktiivejä tai asetuksia on muutettu. On erittäin vaikeaa sovittaa yhteen päivämäärä, jona muutos tulee voimaan kansainvälisellä tasolla, sekä sen asetuksen päivämäärä, jolla tämä muutos saatetaan osaksi yhteisön lainsäädäntöä, mistä aiheutuu merkittäviä haittatekijöitä, erityisesti se, että yhteisössä sovelletaan myöhässä uusimpia ja tiukimpia kansainvälisiä turvallisuusmääräyksiä.

9) On kuitenkin tehtävä ero niiden yhteisön säännösten, joissa viitataan kansainväliseen oikeudelliseen asiakirjaan näiden säännösten soveltamistarkoituksessa, sekä sellaisten yhteisön säännösten välillä, joissa toistetaan kansainvälinen oikeudellinen asiakirja osittain tai kokonaan. Jälkimmäisessä tapauksessa kansainvälisiin oikeudellisiin asiakirjoihin tehtyjä muutoksia ei voida missään tapauksessa soveltaa yhteisössä ennen asiaa koskevien yhteisön säännösten muuttamista.

10) On aiheellista antaa jäsenvaltioille mahdollisuus soveltaa kansainvälisten yleissopimusten uusimpia määräyksiä, lukuun ottamatta määräyksiä, jotka nimenomaisesti sisällytetään johonkin yhteisön säädökseen. Tämä voidaan toteuttaa ilmoittamalla päivämäärää mainitsematta, että asiaa koskevassa direktiivissä tai asetuksessa tarkoitetuissa kysymyksissä sovelletaan "voimassa olevaa" kansainvälistä yleissopimusta.

11) On kuitenkin tarpeen ottaa käyttöön erityinen vaatimustenmukaisuuden tarkastusmenettely, jonka avulla komissio voi COSS-komiteaa kuultuaan toteuttaa tarvittavat toimenpiteet sen ehkäisemiseksi, että kansainvälisiin oikeudellisiin asiakirjoihin tehdyt muutokset sekä voimassa oleva meriturvallisuutta, alusten aiheuttaman pilaantumisen ehkäisemistä ja alusten asumis- ja työskentelyolosuhteita koskeva yhteisön lainsäädäntö tai politiikka olisivat keskenään ristiriidassa. Tällaisella menettelyllä on myös vältettävä se, että kansainvälisillä muutoksilla heikennettäisiin meriturvallisuuden tasoa yhteisössä.

12) Vaatimustenmukaisuuden tarkastusmenettely voi toimia täysipainoisesti vain, jos edellä tarkoitetut toimenpiteet toteutetaan mahdollisimman nopeasti ja joka tapauksessa ennen kansainvälisen muutoksen tosiasialliselle voimaantulolle säädetyn määräajan päättymistä. Tämän vuoksi määräaika, joka neuvostolle päätöksen 1999/468/EY 5 artiklan 6 kohdan mukaisesti annetaan päätöksen tekemiseen toteutettavia toimenpiteitä koskevasta ehdotuksesta, on asetettava yhdeksi kuukaudeksi,

OVAT ANTANEET TÄMÄN ASETUKSEN:

1 artikla Tarkoitus

Tämän asetuksen tarkoituksena on parantaa 2 artiklan 2 kohdassa mainitun meriturvallisuutta, alusten aiheuttaman pilaantumisen ehkäisemistä sekä alusten asumis- ja työskentelyolosuhteita koskevan yhteisön lainsäädännön täytäntöönpanoa

a) keskittämällä yhteisön merilainsäädännön nojalla perustettujen ja tällä asetuksella kumottujen komiteoiden tehtävät yhdelle tätä tarkoitusta varten perustettavalle komitealle, jota kutsutaan meriturvallisuutta ja alusten aiheuttaman pilaantumisen ehkäisemistä käsitteleväksi komiteaksi (jäljempänä 'COSS-komitea');

b) helpottamalla yhteisön merilainsäädännön myöhempää muuttamista alalla sovellettavien kansainvälisten oikeudellisten asiakirjojen mukaiseksi poistamalla viittauksen mainittujen kansainvälisten oikeudellisten asiakirjojen voimaantulopäivään.

2 artikla Määritelmät

Tässä asetuksessa tarkoitetaan:

1) 'kansainvälisillä oikeudellisilla asiakirjoilla' yleissopimuksia, pöytäkirjoja, päätöslauselmia, säännöstöjä, sääntökokoelmia, kiertokirjeitä, määräyksiä ja säännöksiä, joita kansainväliset konferenssit, Kansainvälinen merenkulkujärjestö (IMO), Kansainvälinen työjärjestö (ILO), yhteisymmärryspöytäkirjan osapuolet tai kansainväliset standardointielimet antavat ja joihin viitataan voimassa olevan yhteisön merilainsäädännön säännöksissä;

2) 'yhteisön merilainsäädännöllä' seuraavia voimassa olevia yhteisön säädöksiä:

a) neuvoston asetus (ETY) N:o 613/91, annettu 4 päivänä maaliskuuta 1991, laivojen siirtämisestä yhteisössä rekisteristä toiseen;

b) neuvoston direktiivi 93/75/ETY, annettu 13 päivänä syyskuuta 1993, vaarallisia tai ympäristöä pilaavia aineita kuljettavia aluksia koskevista vähimmäisvaatimuksista niiden ollessa matkalla yhteisön merisatamiin tai poistuessa niistä;

c) neuvoston asetus (EY) N:o 2978/94, annettu 21 päivänä marraskuuta 1994, erillisillä painolastisäiliöillä varustettujen öljysäiliöalusten painolastitilojen vetoisuuden mittaamisesta annetun kansainvälisen merenkulkujärjestön päätöslauselman A.747(18) täytäntöönpanosta;

d) neuvoston direktiivi 94/57/EY, annettu 22 päivänä marraskuuta 1994, alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista [11];,

[11] EYVL L 319, 12.12.1994, s. 20. Direktiivi sellaisena kuin se on muutettuna direktiivillä 97/58/EY (EYVL L 274, 7.10.1997, s. 8.).

e) neuvoston direktiivi 95/21/EY, annettu 19 päivänä kesäkuuta 1995, alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) [12];

[12] EYVL L 157, 7.7.1995, s. 1. Direktiivi sellaisena kuin se on viimeksi muutettuna direktiivillä 1999/97/EY (EYVL L 331, 23.12.1999, s. 67.).

f) neuvoston asetus (EY) N:o 3051/95, annettu 8 päivänä joulukuuta 1995, ro-ro-matkustaja-alusten turvallisuusjohtamisesta;

g) neuvoston direktiivi 96/98/EY, annettu 20 päivänä joulukuuta 1996, laivavarusteista [13];

[13] EYVL L 46, 17.2.1997, s. 25. Direktiivi sellaisena kuin se on muutettuna direktiivillä 98/85/EY (EYVL L 315, 11.11.1998, s. 14.).

h) neuvoston direktiivi 97/70/EY, annettu 11 päivänä joulukuuta 1997, yhdenmukaistetun turvallisuusjärjestelmän luomisesta kalastusaluksille, joiden pituus on 24 metriä tai enemmän [14];

[14] EYVL L 34, 9.2.1998, s. 1. Direktiivi sellaisena kuin se on muutettuna direktiivillä 1999/19/EY (EYVL L 83, 27.3.1999, s. 48.).

i) neuvoston direktiivi 98/18/EY, annettu 17 päivänä maaliskuuta 1998, matkustaja-alusten turvallisuussäännöistä ja -määräyksistä [15];

[15] EYVL L 144, 15.5.1998, s. 1.

j) neuvoston direktiivi 98/41/EY, annettu 18 päivänä kesäkuuta 1998, yhteisön jäsenvaltioiden satamiin tai satamista liikennöivillä matkustaja-aluksilla olevien henkilöiden rekisteröinnistä [16];

[16] EYVL L 188, 2.7.1998, s. 35.

k) neuvoston direktiivi 1999/35/EY, annettu 29 päivänä huhtikuuta 1999, pakollisesta katsastusjärjestelmästä säännöllisen ro-ro-alusliikenteen ja suurnopeusmatkustaja-alusliikenteen turvallisen harjoittamisen varmistamiseksi [17];

[17] EYVL L 138, 1.6.1999, s. 1.

l) Euroopan parlamentin ja neuvoston direktiivi 2000/59/EY, annettu 27 päivänä marraskuuta 2000, aluksella syntyvän jätteen ja lastijäämien vastaanottolaitteista satamissa [18];

[18] EYVL L 332, 28.12.2000, s. 81.

m) Euroopan parlamentin ja neuvoston direktiivi 2001/25/EY, annettu 4 päivänä huhtikuuta 2001, merenkulkijoiden vähimmäiskoulutuksesta [19].

[19] EYVL L 136, 18.5.2001, s. 17.

3 artikla Meriturvallisuutta ja alusten aiheuttaman pilaantumisen ehkäisemistä käsittelevän komitean (COSS-komitea) perustaminen

1. Komissiota avustaa sääntelykomitea, jäljempänä 'COSS-komitea', joka muodostuu jäsenvaltioiden edustajista ja jonka puheenjohtajana on komission edustaja.

2. Kun tähän kohtaan viitataan, sovelletaan päätöksen 1999/468/EY 5 artiklassa säädettyä sääntelymenettelyä kyseisen päätöksen 7 ja 8 artiklan mukaisesti.

3. Tässä asetuksessa päätöksen 1999/468/EY 5 artiklan 6 kohdassa tarkoitetuksi määräajaksi vahvistetaan yksi kuukausi.

4 artikla Vaatimustenmukaisuuden tarkastusmenettely

1. Jotta voidaan vähentää mahdollisten ristiriitojen syntymistä yhteisön merilainsäädännön ja 2 artiklan 1 kohdassa mainittujen kansainvälisten oikeudellisten asiakirjojen välillä, tämän asetuksen 2 artiklan 2 kohdassa tarkoitettuja yhteisön asetuksia ja direktiivejä voidaan muuttaa edellä 3 artiklan 2 kohdassa mainittua menettelyä noudattaen, jotta 2 artiklan 1 kohdassa määriteltyihin ja kyseisessä asetuksessa tai direktiivissä tarkoitettuihin kansainvälisiin oikeudellisiin asiakirjoihin tehty muutos voidaan jättää tämän asetuksen tai direktiivin soveltamisalan ulkopuolelle. Vaatimustenmukaisuuden tarkastamismenettelyä voidaan käyttää muutosten tekemiseksi yhteisön merilainsäädäntöön ainoastaan aloilla, jotka kuuluvat nimenomaan sääntelymenettelyn soveltamisalaan, ja yksinomaan komissiolle siirretyn täytäntöönpanovallan puitteissa.

Muutos on mahdollinen ainoastaan, jos kansainvälisiin oikeudellisiin asiakirjoihin tehty muutos saattaa selvästi alentaa yhteisön merilainsäädännössä asetettua meriturvallisuuden, alusten aiheuttaman pilaantumisen ehkäisemisen tai alusten asumis- ja työskentelyolosuhteiden tasoa, olla ristiriidassa kyseisen yhteisön lainsäädännön kanssa tai jos se saattaa vaarantaa yhteisön meriturvallisuutta, alusten aiheuttaman pilaantumisen ehkäisemistä tai alusten asumis- ja työskentelyolosuhteita koskevien tavoitteiden saavuttamista.

Komissio käynnistää vaatimustenmukaisuuden tarkastusmenettelyn ja voi tarvittaessa toimia jonkin jäsenvaltion pyynnöstä.

2. Kansainvälisen oikeudellisen asiakirjan osapuolina olevien jäsenvaltioiden on kuuden kuukauden ajan siitä, kun kyseiseen asiakirjaan tehty muutos on hyväksytty kansainvälisellä tasolla, pidätyttävä aloitteista, joiden tarkoituksena on hyväksyä tämä muutos tai soveltaa sitä, jotta komissio voi antaa 3 artiklassa tarkoitetun komitean käsiteltäväksi ehdotuksen komission asetukseksi tai direktiiviksi, jonka tavoitteena on edellä 1 kohdan mukaisesti jättää kyseinen muutos yhteisön säädöksen ulkopuolelle. Jos asia annetaan komitean käsiteltäväksi näiden kuuden kuukauden kuluessa, edellä tarkoitettua aloitteista pidättymistä on jatkettava asianmukaisten toimenpiteiden toteuttamiseen saakka.

3. Jos kansainväliseen oikeudelliseen asiakirjaan tehdään muutos hiljaisen hyväksynnän menettelyä noudattaen, komission asetus tai direktiivi, jolla tämän uuden muutoksen sisällyttäminen yhteisön oikeuteen suljetaan pois 1 kohdassa tarkoitetuista syistä, on annettava ajoissa siten, että jäsenvaltiot, joita asia koskee, voivat esittää kyseistä muutosta koskevan vastalauseen kansainvälisellä tasolla.

5 artikla COSS-komitean toimivaltuudet

COSS-komitean toimivaltuudet määräytyvät voimassa olevan yhteisön lainsäädännön mukaisesti.

Edellä 2 artiklan 2 kohtaa voidaan muuttaa 3 artiklan 2 kohdassa mainittua menettelyä noudattaen, jotta siihen voidaan lisätä maininta tämän asetuksen antamisen jälkeen voimaan tulleista yhteisön säädöksistä.

6 artikla Asetuksen (ETY) N:o 613/91 muuttaminen

Muutetaan asetus (ETY) N:o 613/91 seuraavasti:

1) Muutetaan 1 artiklan a alakohta seuraavasti:

a) Poistetaan ensimmäisestä alakohdasta ilmaisu "tämän asetuksen antopäivänä".

b) Korvataan toinen alakohta seuraavasti:"Edellä alakohdassa mainittuihin oikeudellisiin asiakirjoihin tehdyt muutokset voidaan jättää tämän asetuksen soveltamisalan ulkopuolelle Euroopan parlamentin ja neuvoston antaman asetuksen (EY) N:o°.../2001 [20] 4 artiklan soveltamiseksi."

[20] EYVL L .

2) Korvataan 6 ja 7 artikla seuraavasti:

"6 artikla

Komissiota avustaa asetuksen (EY) N:o.../2001 3 artiklalla perustettu meriturvallisuutta ja alusten aiheuttaman pilaantumisen ehkäisemistä käsittelevä komitea (COSS-komitea).

7 artikla

Kun tähän artiklaan viitataan, sovelletaan asetuksen (EY) N:o .../2001 3 artiklassa säädettyä sääntelymenettelyä.

Edellä 3 artiklassa mainittuihin oikeudellisiin asiakirjoihin tehdyt muutokset voidaan jättää tämän asetuksen soveltamisalan ulkopuolelle Euroopan parlamentin ja neuvoston antaman asetuksen (EY) N:o°.../2001 4 artiklan soveltamiseksi."

7 artikla Asetuksen (EY) N:o 2978/94 muuttaminen

Muutetaan asetus (EY) N:o 2978/94 seuraavasti:

1) Korvataan 3 artiklan g alakohta seuraavasti:

"g) "MARPOL-yleissopimuksella 73/78" tarkoitetaan vuoden 1973 kansainvälistä yleissopimusta alusten aiheuttaman meren pilaantumisen ehkäisemisestä, sellaisena kuin se on muutettuna siihen liittyvällä vuoden 1978 pöytäkirjalla, ja siihen liittyviä voimassa olevia muutoksia."

2) Lisätään 6 artiklaan toinen kohta seuraavasti:

"Edellä 3 artiklassa mainittuihin oikeudellisiin asiakirjoihin tehdyt muutokset voidaan jättää tämän asetuksen soveltamisalan ulkopuolelle Euroopan parlamentin ja neuvoston antaman asetuksen (EY) N:o°.../2001 [21] 4 artiklan soveltamiseksi."

[21] EYVL L .

3) Korvataan 7 artikla seuraavasti:

"7 artikla

Komissiota avustaa meriturvallisuutta ja alusten aiheuttaman pilaantumisen ehkäisemistä käsittelevä komitea (COSS-komitea) asetuksen (EY) N:o .../2001 3 artiklan 2 kohdassa mainitun menettelyn mukaisesti."

8 artikla Asetuksen (EY) N:o 3051/95 muuttaminen

Muutetaan asetus (EY) N:o 3051/95 seuraavasti:

1) Muutetaan 9 artikla seuraavasti:

a) Korvataan ilmaisu "10 artiklan 2 kohdassa" ilmaisulla "10 artiklassa".

b) Lisätään toinen kohta seuraavasti:

"Edellä 3 artiklassa mainittuihin oikeudellisiin asiakirjoihin tehdyt muutokset voidaan jättää tämän asetuksen soveltamisalan ulkopuolelle Euroopan parlamentin ja neuvoston antaman asetuksen (EY) N:o°.../2001 [22] 4 artiklan soveltamiseksi."

[22] EYVL L .

2) Korvataan 10 artikla seuraavasti:

"10 artikla

Komissiota avustaa meriturvallisuutta ja alusten aiheuttaman pilaantumisen ehkäisemistä käsittelevä komitea (COSS-komitea) asetuksen (EY) N:o .../2001 3 artiklan 2 kohdassa mainitun menettelyn mukaisesti."

9 artikla Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty ...

Euroopan parlamentin puolesta Neuvoston puolesta

Puhemies Puheenjohtaja